O nouă ediție a UB Summer University, în perioada 18-31 iulie 2022, la București

În perioada 18-31 iulie 2022, Asociația Studenților din Universitatea din București, în parteneriat cu Universitatea din București, organizează o nouă ediție a UB Summer University (UBSU). Evenimentul își propune să le arate elevilor din întreaga țară cum arată 14 zile din viața unui student al Universității din București.

Proiectul este destinat elevilor care au încheiat clasa a XI-a și își doresc să experimenteze tot ceea ce implică viața studențească, de la cursuri și seminare specifice fiecărei facultăți la acțiuni de dezvoltare personală, activități sportive și culturale, dar și familiarizarea cu activitățile asociațiilor studențești.

Pe timpul celor 14 zile, elevii vor fi cazați în căminele Universității din București, vor lua masă la cantină și vor desfășura activități în campusul studențesc și nu numai, fiind în stricta responsabilitate a voluntarilor pe toată perioada școlii de vară.

În acest an, 17 dintre cele 19 facultăți ale Universității din București vor pregăti programe și activități prin care să ajute elevii în luarea unei decizii în ceea ce privește domeniul de studiu. Astfel, fiecare elev va avea de ales pe care dintre cele 17 facultăți își doresc să descopere mai multe lucruri.

„Cea mai tare aventură a verii, unde viața de student din cadrul Universității din București e prezentată cu tot ce presupune ea. Nopți nedormite, examene, proiecte, oboseală, petreceri, prietenii sunt doar câteva dintre lucrurile pe care elevii de clasa a XI-a le vor experimenta în cele 14 zile ale proiectului. Supereroii vor merge la cursurile facultății alese, vor fi cazați în campus, vor lua mesele la cantină și vor avea ocazia să participe la diverse activități și joculețe pregătite special pentru ei”, este mesajul organizatorilor pentru participanți.

Elevii vor participa la cursuri, seminare și activități organizate de fiecare facultate în parte pentru acest proiect. Pe lângă activitatea didactică, vor lua contact cu asociațiile studențești și vor afla mai multe despre posibilitățile de dezvoltare personală și profesională pe care le au la dispoziție pe întreaga perioadă a studenției, vor participa la activități sportive și culturale menite să le antreneze competitivitatea și capacitatea de lucru în echipă. Totodată, vor avea posibilitatea să interacționeze cu alți elevi și voluntari din toate colțurile țării și din domenii diverse.

Înscrierile pentru UBSU s-au încheiat pe 14 iunie 2022. Mai multe informații despre program pot fi consultate atât pe pagina de Facebook a proiectului UB Summer University, cât și pe site-ul www.ubsu.as-ub.ro. 

